L'Ajuntament de Sagunt invertix 46.000 € en la reforma de ‘La Pérgola’ del Triangle Umbral
12 d’agost 2021

L'Ajuntament de Sagunt ha adjudicat el contracte d'obres de rehabilitació del bar ‘La Pérgola’ (situat al Triangle Umbral) a l'empresa Mampostería Falomir S.L., per un import de 45.962,70 € (IVA inclòs). Les obres, que tenen un termini d'execució de dos mesos, començaran després de la signatura de l'acta de replanteig, que tindrà lloc el 31 d’agost. L'empresa adjudicatària ja ha col·locat este matí la cartelleria i les tanques que delimiten l'obra. Al mateix temps, també està en marxa el procés administratiu per a adjudicar la concessió del servici de cafeteria en esta instal·lació municipal.

  

Les obres, que afectaran tant al bar-cafeteria com als lavabos, consistiran en la reparació i substitució dels revestiments horitzontals i verticals, així com de la fusteria exterior i interior. També, la instal·lació de lampisteria i electricitat, tancament de les terrasses i l'ampliació del seu sòl. A més a més, es construirà una rampa d'accés i es revisarà i repararà, si és necessari, la xarxa d'evacuació d'aigües residuals i la instal·lació de gas, entre altres actuacions.

  

La regidora de Patrimoni, Ana María Quesada, explica que encara que el procés ha sigut lent, finalment les obres estan a punt de començar: «**Des de la delegació de Patrimoni, podem dir que ja començaran les obres de la cafeteria de La Pérgola, que portem tant de temps esperant, tant la ciutadania com l'administració**». També ha posat l'accent en el procés per a adjudicar el servici de cafeteria: «**Es faran moltes reformes a l'interior perquè està molt deteriorat. La idea principal és acabar La Pérgola perquè estiga condicionada i poder realitzar l'activitat per a la qual està destinada. Al mateix temps hem iniciat també el procés de licitació d'esta cafeteria per a intentar, també, que el final de les obres coincidisca amb l'inici de l'activitat o, almenys, en el mínim temps possible. Sabem que és una tasca encomanda per la ciutadania, que porten molt temps esperant-la, però finalment ja podem dir que es posa en marxa. Estem amb la tranquil·litat d'haver posat tot per part nostra i ens hem compromés perquè açò tirara avant**».

  

​

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-invertix-46-000-en-la-reforma-de-la-pérgola-del-triangle-umbral/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-invertix-46-000-en-la-reforma-de-la-pérgola-del-triangle-umbral/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-invertix-46-000-en-la-reforma-de-la-pérgola-del-triangle-umbral/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-invertix-46-000-en-la-reforma-de-la-pérgola-del-triangle-umbral/)